‘पुण्य-पवित्र’ स्थल से थोड़ी दूरी पर ‘जुटाए गए भक्तों’ की भीड़ भी थी और ठेले-खोमचे वालों ने भी अपनी दुकान सजा रखी थी ….सबों की बिक्री – ग्राहकी भी ‘मस्त’ चल रही थी ….. मेरी दिलचस्पी भी ज्यादा इसी ‘खेमे’ में थी क्यूँकि यहाँ जो देखने -सुनने को मिलता है वही सच भी होता है और कलम को उसकी असल – खुराक भी यहीं से मिलती है …… जेपी के अंदाज में सिर पर गमछा बाँधे एक बुजुर्ग से जब मैंने ये पूछा कि “बाबा क्या आप भी आज अनशन पर हैं ?” तो थोड़ी देर मुझे घूरने के बाद उन्होंने बड़ा ही रोचक जबाव दिया “न बाबु….. हमरा त चीनी के बीमारी है , डाक्टर भूखे रहेला मना किहिस है … हम त अईसेहीं सभे (सब) के साथे चल आए हैं , गाँवो में बईठल का करते …!!” मैंने फिर उनसे पूछा “ई अनशन का होता है , आप जानते हैं ? ” बुजुर्ग के चेहरे पर तुरंत तल्खी के भाव उभर आए और उन्होंने नाराजगी जताते हुए कहा ” आप हमरा धुरे समझे हैं का ? मर्दे हम ऊ जमाना के बीए (BA) हैं … अनशन का होता है ई हमरा बढ़िया से मालूम है आऊर अगर आपको नहीं मालूम है त बता देते हैं “एकरा (अनशन को ) गाँधी जी ने सत्याग्रह के रूप में अपनाया था आऊर एकरा बाद एकर फैशन बढ़ाया बाबा अन्ना हजारे आउर उनखर (उनके ) चेलन (चेलों ने ) सब …. ई नीतीश जी त ‘सत्याग्रह सिनेमा’ बनावे वाला के चक्कर में पड़ कर ई में फंस गए हैं “….. इतना ही मेरे ये समझने के लिए काफी था कि बुजुर्ग राजनीति और आज के दौर के चोंचलों की नब्ज पहचानना बखूबी जानते हैं ……